Papersnake/gushiwen huggingface dataset:
缘识
宋太宗（宋代）

元正享从此日，万物咸新利贞吉。
送旧迎春一夜来，三元为首众情得。
万彙潜臻俱是泰，玄化昭彰天作盖。
气和玉烛调阴阳，磨砻整顿智有代。
智有代，歌刑政，
王道恢张千官盛。任土陈仪四远来，
衣佩锵锵言不尽。拱极之心文与武，
乾坤澄滤焕今古。丹凤来仪见九重，
我朝丕运还难遇。感通玄贶时无比，
五谷精华从兹始。五色高吞日月明，
百川尽归朝宗水。
浮山谒大禹庙
朱宝善（清代）

古扬州域洼如池，百川趋海群归之。厥包厥篚无所资，四野归归蛟与螭。

虞帝曰禹汝往治，禹历徐兖开其基。三江既入合名枝，土惟涂泥载輴樏。

手锁巨妖无支祁，庚辰效命罔敢嬉。从此南条咸平夷，江淮一隅功尤奇。

有山出地争高嶉，喝之倒缩如伏龟。不使平壤惊险巇，划开万井余成畸。

迄今浮山邗水湄，坦然片石居乎卑。方洞有如帝台棋，其下顽铁少炉锤。

岂是精卫衔来疲，欲戾东海口忽遗。抑或浮磬随涟漪，夸娥戏向此间移。

不然无草无夫移，万年地底胡久羁。荒邈难溯疑传疑，忆我六年前来兹。

百尺虹蜺绕华榱，黻冕仰瞻姒氏姿。云华玉貌相扶持，黄龙壁上撑之而。

来耘翻舞群鸟翍，形天舞与负贰尸。一一图形讵或差，若有人兮鞭蒙魌。

尔时举火扪残碑，想见手胼兼足胝。呵壁欲问口嗫唲，睹诸奇相笑脱颐。

倏尔飞光无停曦，重摩窆石草弗枱。无人肯奠元酒卮，造二梵福贤者嗤。

何如以报黄屋慈，得仗神威袪冯蠵。铁牛河畔工允釐，安澜告庆无愆期。

何古则安今则危，浚决谁将金简披。荒阶猎猎悲风吹，归来但作山经诗，平成之绩乌能追。
舍南杂兴
陆游（宋代）

莎径依山曲，柴扉并水开。
不因行药出，即为觅诗来。
戒婢挑蔬甲，催儿斸芋魁。
随宜也能饱，漂母未须哀。
剧暑
范成大（宋代）

赫赫炎官张伞，啾啾赤帝骑龙。
安得雷轰九地，会令雨起千峰。
风入松·听风听雨过清明
吴文英（宋代）

听风听雨过清明。愁草瘗花铭。楼前绿暗分携路，一丝柳、一寸柔情。料峭春寒中酒，交加晓梦啼莺。
西园日日扫林亭。依旧赏新晴。黄蜂频扑秋千索，有当时、纤手香凝。惆怅双鸳不到，幽阶一夜苔生。
壬寅岁旦景明子渊君玉携酒与诗为寿次韵
戴复古（宋代）

舍我白瓷碗，把君金屈卮。
判为元日醉，共赋早春诗。
冰泮鱼龙起，花开蜂蝶知。
为子扶病脚，赖有古藤枝。
述德上太原严尚书绶
鲍溶（唐代）

帝命河岳神，降灵翼轩辕。天王委管籥，开闭秦北门。
顶戴日月光，口宣雨露言。甲马不及汗，天骄自亡魂。
清冢入内地，黄河穷本源。风云寝气象，鸟兽翔旗幡。
军人歌无胡，长剑倚昆仑。终古鞭血地，到今耕稼繁。
樵客天一畔，何由拜旌轩。愿请执御臣，为公动朱轓。
岂令群荒外，尚有辜帝恩。愿陈田舍歌，暂息四座喧。
条桑去附枝，薙草绝本根。可惜汉公主，哀哀嫁乌孙。
正月初三至初五再攻焚其攻具虏骑大却
赵万年（宋代）

鹅车虎砲与云梯，堪笑胡儿巧用机。
大帅胸中摅妙算，一时谈笑尽灰飞。
答人见庆除博士
朱长文（宋代）

幅巾短褐对江云，闲把群经自计论。
鲁泮未能载后学，虞庠岂计讲微言。
羸驹久绝腾骧望，病木犹沾化育恩。
蒋径虽荒陶菊在，徘徊惟恐去吴门。
壶中天（为兄风云阙月主人寿）
张绍文（宋代）

丹台仙伯，记踪迹当年、琼楼金阙。底事来游人世界，为爱风云阙月。结屋南园，境随人胜，不是溪山别。今朝初度，碧莲千顷齐发。

况是鸳侣新偕，凤雏才长，占人间欢悦，且尽壶天终夕醉，听取妙歌千阕。待得西风，鹗书飞上，更复青毡物。功成名遂，赤松还伴高洁。
温陵诸贤接刊拙稿竹溪且院有诗助噪戏和一首
刘克庄（宋代）

行世安能保不刊，自怜敝帚笑傍观。
熏香未可疏班马，抓痒无过看杜韩。
雷挟六丁来取易，天教两鸟不鸣难。
吾闻海上鲸堪脍，休把鸾刀切蚁肝。
浮山禹庙观山海经塑像
张云璈（清代）

江都县治西，有石同培塿。得毋类地肺，或可比石纽。

巍巍白马类，庙貌建已久。鼎既铸神奸，上复范妍丑。

门前诸塑像，奇怪得未有。土功徵狸力，水祥见长右。

毕方火为讹，闻𧲂风是吼。钟山烛龙潜，平圃英招守。

䴅既怪多足，䍺又笑无口。山膏雅善詈，钉灵徒解走。

三年出象骨，十日炙女丑。神鼓雷泽腹，帝断刑天首。

一抟居有穷，九山食相柳。蚩尤弃桎梏，贰负遭锁钮。

凡此诸异物，其理难细扣。歧舌何能语，反膝安可蹂。

船或坐而削，丝或据而欧。鱼或海上捕，蛇或耳中受。

不知岁常然，抑或事有偶。无既已死，何以心不朽。

夏耕既无头，何以走厥咎。女尸化䔄草，譬若柳生肘。

淑士处栗广，不异身横亩。阴廊风雨青，虚室神鬼黝。

森然来搏人，駓駓张血拇。令我不敢前，颇觉惊心陡，昔读《山海经》，疑蓄不能剖。

是书所由来，云出伯益手。自宜比《禹贡》，同为百篇取。

崇伯有世系，乃为骆明后。羽渊化黄熊，墠渚复是否。

考之于诸书，不合十八九。上甲微王亥，况又殷事狃。

其说皆荒唐，直可覆酱瓿。每思起九原，质之文命后。

龙威《遁甲》书，从此多纷纠。祖龙见神人，汉武宴王母。

皆于此滥觞，奇说相煽诱。安得昆仑墟，开阳作干掫。

不信乘吉量，遽有千秋寿。归来眩心目，万怪踆户牖。

且操东向杯，帝浆以为酒。
避寇海滨
林景熙（宋代）

偶动乘桴兴，孤筇立海头。
兵尘何处避，春色使人愁。
腥浪翻蛟室，痴支结蜃楼。
神山空缥缈，水弱不胜舟。
咏花扇
崖州女子（宋代）

团扇画方新，金花照席茵。
那缘灯下见，更值月中人。
重九日中甫子云二兄会别龙山
韩元吉（宋代）

秋风作霜枫叶丹，扁舟未发龙山湾。
山头窣堵半天出，十年笑我几往还。
今年结束值重九，爱此山水照高寒。
亲朋话别情总厚，兄弟白首仍苍颜。
相留一笑不易得，争挈美酒罗盘餐。
登高正尔在高许，下视扰扰直尘寰。
追思姑孰有故事，雅宴亦复同此山。
虽云小异得佳客，主人须蝟怀胸奸。
沧波至今洗遗恨，岂若我辈同清欢。
是时郊原新雨足，历历烟树明江干。
放怀自知人境异，极目顿觉天宇宽。
惜无五弦寄妙手，已有征雁横云端。
南飞休论九万里，东游更渡五百滩。
明宵酒醒会相忆，梦绕百级凭飞栏。
和陈明佐花朝韵并怀其弟明瞻
陈大猷（宋代）

剧饮何须问酒帘，望来天角月纤纤。花朝暖入春容媚，柏叶浓分野兴添。

布被夜增池草梦，葛巾时羡酒杯淹。苔痕十日无人破，飞絮繁花宿雨沾。
满庭芳
陈瓘（宋代）

淮叶缤纷，江烟浓淡，别尊同倒寒晖。未逢春信，霜露惹征衣。往寒元无是处，无须待、回首知非。春鹃语，从来劝我，常道不如归。

家山，何处近，江楼帘栋，夕卷朝飞。问西江笋蕨，何似鲈肥。且置华胥旧梦，忘言处、千古同时。君知我，平生心寒，相契古来稀。
送郑长源
韦应物（唐代）

少年一相见，飞辔河洛间。欢游不知罢，中路忽言还。

泠泠鹍弦哀，悄悄冬夜闲。丈夫虽耿介，远别多苦颜。

君行拜高堂，速驾难久攀。鸡鸣俦侣发，朔雪满河关。

须臾在今夕，樽酌且循环。
内直以金橘送七兄
周必大（宋代）

昼卧玉堂殿，眼看金弹丸。
禹包经岁月，郑驿助杯盘。
黄带霜前绿，甘移醉后酸。
江湖有兄弟，此日忆团栾。
三韵杂咏七首 其四
李若川（宋代）

鹭白固匪珍，鸦黑亦非贵。使其色相反，人皆竞称瑞。

世情惟尚奇，在理则为蔽。
寒漏明次韵王子常
张翥（元代）

寒漏明，时一聆。夜长不能寐，月色明阶庭。西风落叶争秋声，鸡啼未啼霜满城。

城中有思妇，正促征衣成。东家西家砧杵急，使我起坐时时惊。

归心如废弓，屡折不可檠。寒漏明，时一聆。
净慈西堂简敬钱
韩淲（宋代）

西菩无道潜，西林无义铦。两山钱塘湖，鱼鸟空毫纤。

咄哉简敬钱，老丑复何有。火燄里翻身，冷地里合口。

谁谓天地大，而今岁月淹。冬寒倍冽冽，夏暑常炎炎。

众生难化度，少病少魔否。引领而望汝，平荷荫堤柳。
水调歌头·黄州快哉亭赠张偓佺
苏轼（宋代）

落日绣帘卷，亭下水连空。知君为我新作，窗户湿青红。长记平山堂上，欹枕江南烟雨，杳杳没孤鸿。认得醉翁语，山色有无中。
一千顷，都镜净，倒碧峰。忽然浪起，掀舞一叶白头翁。堪笑兰台公子，未解庄生天籁，刚道有雌雄。一点浩然气，千里快哉风。
夜宴安乐公主新宅
苏颋（唐代）

车如流水马如龙，仙史高台十二重。

天上初移衡汉匹，可怜歌舞夜相从。
冬夜闻雷
汪炎昶（宋代）

人事正难料，天时乃要猜。
仲冬连日雨，中夜数声雷。
穷谷无薪卖，深村有虎来。
疲民包馈极，逃走哭声衰。
龙树寺看白芍药是宋雪帆前辈手植
徐树铭（清代）

槐云织翠花风香，层阴幂雨僧楼凉。当轩素霞落眼底，濯濯玉叶相扶将。

寒辉冷艳夺冰雪，团团皎似瑶台月。紫蝶游蜂不敢狂，溪叟村童那轻折。

岁岁花开易得新，酒觞凄酹种花人。栽培老去经纶手，化作阇黎烂漫春。

阇黎春色年年在，酒客花人若相待。可怜嘉会亦寻常，难得东皇动光彩。

看花对酒各思君，零落池台几夕曛。悲秋仙去黄门句，倚槛微哦不忍闻。

人言此是甘棠树，绿章应乞春阴护。却忆筠笼两鹤雏，雪羽䙰褷渺烟雾。
访梅
刘一止（宋代）

瘦藤扶我到溪南，梅蕊含羞未入看。不是今年花事懒，北人携过许清寒。
偶成
刘开（清代）

日饮长江水，谁知江上心。烟波渺无极，只为别离深。
芙蕖
陆树声（明代）

芙蕖香霭水云多，览胜新从学士过。红艳晴薰霞作锦，冰绡寒伴玉为河。

如翻堕珥依仙渚，若浣明妆出素波。欲采芳华劳远赠，秋风其奈独看何。
回乡偶书
张明中（宋代）

不见眉间半点黄，花开花落总他乡，
子规偏向三更月，唤起愁人也断肠。
海棠
雪湖（宋代）

君王勤俭御经筵，闲却羊车今几年。
白发宫人无职事，海棠花下晒西氈。
秋吟
蒋恢（宋代）

落叶纷纷卷地来，手持六角障黄埃。
何人真解知秋意，与上凌虚百尺台。
闻石湖海棠盛开亟携家过之三绝 其三
范成大（宋代）

低花妨帽小携筇，深浅胭脂一万重。不用高烧银烛照，煖云烘日正春浓。
奉答张彦辅戏赠之句
朱熹（宋代）

已驱送客车，复著登山屐。未论窥临快，且脱诗酒厄。

从今谨出入，保此颐正吉。不柰岁寒心，于公有深忆。
祭酒芮公既殁四年门人吕某始以十诗哭之
吕祖谦（宋代）

璧水经年奉宴居，天和袭物自舒徐。
凭谁寄谢朱公掞，才向春风坐月余。
绝命诗 其四
赵景贤（清代）

是岂天良见，环观涕泗挥。但期能悔祸，岂必与生归。

伏剑余何憾，投戈汝莫违。漫收吾骨葬，暴露益光辉。
送提举太平观熊舍人 其二
孔平仲（宋代）

江州几日到滁州，风送征帆暮不收。幽谷水声先入梦，炉峰山色远随舟。

素无公事多閒暇，当有新诗自唱酬。寂寞旧居谁复顾，桂花深锁一堂秋。
齐天乐·恭题唐郑国文贞公御赞遗像及御铭象笏
魏元戴（清代）

悲怀历览孤忠像，文史须眉惨变。妩媚丰神，凌烟黻舄，何意千秋惊见。

薇香手盥。更象笏摩挲，奎章炳焕。什袭云礽，章江神物应呵殿。

当年出民水火，有太原金甲，窦充归献。佐命风云，批鳞肝胆，蔚矣治成贞观。

天方瘥荐。尽盗贩黥髡，裂冠毁冕。血洒元黄，恨野无龙战。
六朝门。前赵刘聪
周昙（唐代）

戎羯谁令识善言，刑将不舍遽能原。

垂成却罢凤仪殿，仍改逍遥纳谏园。
香丛
吴芾（宋代）

缓步绕芳丛，时时鼻观通。
不须薰百和，满院是香风。
洛阳道中
黄庶（宋代）

秋风满巾衣，洛水行饮马。
山川气象老，身若在士画。
嵩云知客心，峰色如扫洒。
荒草遍丘墟，沉吟动舒泻。
引极三首 其二 望仙府
元结（唐代）

山凿落兮眇嵚岑，云溶溶兮木棽棽。中何有兮人不睹，远欹差兮閟仙府。

彼仙府兮深且幽，望一至兮藐无由。望不从兮知如何，心混混兮意浑和。

思假足兮虎豹，超阻绝兮凌趠。诣仙府兮从羽人，饵五灵兮保清真。
水调歌头
京镗（宋代）

为郡邑之光。辄勉继严韵，以谢万分。

百堞龟城北，江势远连空。杠梁济涉，浑似溪涧饮长虹。覆以翚飞华宇，载以鱼浮叠石，守护有神龙。好看发源水，滚滚尽流东。

司马氏，凌云气，盖群公。当年题柱，从此奏赋动天容。果驾轺车使蜀，能致诸蛮臣汉，邛笮道仍通。寄语登桥者，努力继前功。
偈六十九首
释道宁（宋代）

永嘉一宿，道播寰区。
招扇隔江，法流四海。
乾坤未剖，谁是知音。
空劫已前，何人印可。
向上一路，千圣不传。
透脱斯关，方能妙用。
慈云叆叇，舒卷湘江。
不假风雷，滂沛甘泽。
三草二木，并获敷荣。
青山不锁长飞势，沧海合知来处高。
小圃茅亭初成即事十绝句 其四
程公许（宋代）

诗情不惯吏尘嚣，心事偏耽野趣幽。纵使酒尊空北海，客来一笑也风流。
答丁三叔雅 其三
丘逢甲（清代）

九天冥冥不可游，粉碎五城十二楼。会须手造一世界，重纪人皇称九头。
夜闻子规
王廷相（明代）

子规小鸟自呼名，啼罢江楼巳四更。枕上梦回犹是客，谁能不起故园情。
挽程淳老
史尧弼（宋代）

宣和全盛日，经略府潭潭。
智出人千百，时资策二三。
福星须尔往，边琐定谁堪。
几辈能华发，猗欤北斗南。
离京后作七首 其一
张耒（宋代）

蘋芷江边已五年，厌闻风浪打船舷。南风萧艾荒凉野，时望高丘一慨然。
寄辇下译经正觉大师
释智圆（宋代）

水国无归梦，年来帝泽深。
梵书翻宋语，道论变吴音。
静室清香凝，闲庭古树阴。
玉华前事在，高迹许谁寻。
酬景卢谢菊
洪适（宋代）

涉秋无复滴阶声，夜雨随风尘已清。平日爱山营一壑，老来学圃列三城。

园夫种树元无术，篱菊分丛独晚荣。蹑屐问花兼问柳，不须乘毳可泥行。
自笑
释绍嵩（宋代）

自笑从来癖，平生断在诗。
凫鷖共容与，魂梦亦清奇。
古调俗不乐，衰容镜每知。
机心吾岂有，休把运行推。
苍梧谣 其七 周生意有所惑，作此戏之
梁德绳（清代）

吟。拍遍阑干赋不成。明镜里，一夜鬓星星。
送留圯父寺簿粹严
方岳（宋代）

才立班行便佐州，九年回首不渠留。
千峰榭与柯山对，七里滩从严子游。
未且笑谈惊五马，只销诗句狎双鸥。
团纲殿最非吾事，夜半一编归借筹。
丞相信庵赵公哀诗五首
刘克庄（宋代）

自是乾坤间气生，吾犹识此万人英。
博求骏骨千金致，忽割牛心四座惊。
古有诗人悼房琯，今无壮士哭田横。
遥知岳市新华表，过者徘徊下马行。
七月十一夜月下独酌
杨万里（宋代）

今岁秋阳晒人死，今宵秋月呼人起。
月光如水澡吾体，月色如霜冻吾髓。
老夫畏热如於菟，平生爱月如冰壶。
望舒可客不可孤，麴生可亲不可疏。
更招玉兔金蟾蜍，同酌山杯煮涧蔬。
来朝秋阳再作恶，今夕秋光且行乐，
遮莫参横并月落。
偈颂一百三十六首
释惟一（宋代）

雨暗西山，云飞南浦。
老卢仙腰缠骑鹤，朝度黄茅八凸。
独秀峰草木泉石为之鼓舞。因甚如此，
家贫原邻富。
端阳前一日为吾弟怡贤亲王二周之辰每一回思辄伤怀抱作五言律志感
胤禛（清代）

诘朝端午节，再命罢称觞。岁月如流迈，容仪何日忘。

安邦思柱石，觅句梦池塘。物候频增感，情随彩缕长。
中元夜
李郢（唐代）

江南水寺中元夜，金粟栏边见月娥。红烛影回仙态近，

翠鬟光动看人多。香飘彩殿凝兰麝，露绕轻衣杂绮罗。

湘水夜空巫峡远，不知归路欲如何。
题吉水分司月月红一首
江源（明代）

月月红开如有约，四时颜色染丹砂。沉香亭北妒妃子，结绮楼丹失丽华。

芍药便从春后老，海榴只合暑前誇。虽然堪赏还堪恶，恐夺霜台石竹花。
十一日夜云月点缀山气如海羁雌暗嗥倏忽东西
舒岳祥（宋代）

孤舂出苫盖，远火翳层矶。
云月光涎涎，露叶净辉辉。
此时正寂默，沙禽鸣且飞。
古意 其一
宋祁（宋代）

肆威矜逐逐，索党恣狺狺。盗蹠真知道，馀财欲污人。
晨兴
翁承赞（唐代）

晨起竹轩外，逍遥清兴多。早凉生户牖，孤月照关河。

旅食甘藜藿，归心忆薜萝。一尊如有地，放意且狂歌。
偈颂一百三十三首 其四十二
释居简（宋代）

晃晃在心目，昭昭居色尘。莫将银世界，唤作假银城。
过汪氏别业其一
李白（唐代）

游山谁可游，子明与浮丘。叠岭碍河汉，连峰横斗牛。
汪生面北阜，池馆清且幽。我来感意气，捶炰列珍羞。
扫石待归月，开池涨寒流。酒酣益爽气，为乐不知秋。
畴昔未识君，知君好贤才。随山起馆宇，凿石营池台。
星火五月中，景风从南来。数枝石榴发，一丈荷花开。
恨不当此时，相过醉金罍。我行值木落，月苦清猿哀。
永夜达五更，吴歈送琼杯。酒酣欲起舞，四座歌相催。
日出远海明，轩车且裴回。更游龙潭去，枕石拂莓苔。
送杨休文
刘克庄（宋代）

寂寞鳏翁揜县斋，吏传刺字睡惊回。
自从黄鹤仙人去，谁遣青牛道士来。
适梦羽衣良有徵，共吟石鼎愧无才。
殷勤问讯西山老，何日山中伴访梅。
葺居一首
刘克庄（宋代）

兵火间关鬓欲丝，归来聊卜草堂基。
架留手泽书堪看，爨有躬堂米可炊。
畏湿先开通水窦，贪明稍斫近檐枝。
旋移梅树临窗下，准备花时要索诗。
李氏娱书斋
吴可（宋代）

李侯平生无他好，眼中黄卷常自娱。
明窗危坐对贤圣，鼓吹不可一日无。
欣然会意便忘食，心醉何止勤三余。
几年携家避盗寇，尚得戏彩乘潘舆。
摄官江外有何好，阔步日边真良图。
试求假直亦不恶，他年不减行秘书。
送津赴绍兴倅八首
吴芾（宋代）

读书已负少年时，老大空疏愧我知。
汝肯为余偿此志，虽穷亦是起家儿。
以玉刚卯为向伯共生朝
陈与义（宋代）

仲冬吉日，风穆气休。
我出刚卯，以寿元侯。
祝融之玉，莫此离方。
元侯佩之，如玉之刚。
攘除厉凶，以迪明王。
南门不键，有室则强。
三肃元侯，既赠既祷。
曷以报我，当以刚卯。
和陶饮酒二十首
苏轼（宋代）

晁子天麒麟，结交未及仕。
高才固难及，雅志或类已。
各怀伯业能，共有丘明耻。
歌呼时就君，指我醉乡里。
吴公门下客，贾谊独见纪。
请作鵩鸟赋，我亦得坎止。
行乐当及时，绿发不可恃。
白莲
安嵥（清代）

云为式样月为容，君子人情淡愈浓。不与朱华趋世态，何嫌朴素寄芳踪。
徐雨山寄莲花
王彝（明代）

秋风吹皱银塘水，小雨芙蓉不胜洗。谁拣新红折得来，不怕绿芒伤玉指。

烟丝有恨自悠扬，相惹相牵短复长。双头并作幽修语，一夜露痕黄粉香。

我有银瓶秋水满，君心不似莲心短。绿房结子为君收，种向明年应未晚。
玉渊亭
钱闻诗（宋代）

路入栖贤步转东，望中天末有云从。
不缘白石渊名玉，只为渊深有玉龙。
梅花集句 其二一二
李龏（金朝）

人情皆共惜，勿谓少知音。若问阳台客，曾供雪夜吟。
闻笛二首
刘克庄（宋代）

初如废将哭穷边，又似孤臣诉左迁。
何必谢公双泪落，野人听罢亦凄然。
兄弟醵饮访雪航次弟观韵地
陈著（宋代）

梦断天边飞佩霞，短筇松路趁溪斜。
归鸦山外烟如画，过雁云閒雪欲花。
跌岩琴书谁我辈，承平钟鼓自僧家。
从今载酒须同醉，兄已头童弟发华。
曹工部挽词
楼钥（宋代）

箕颍文章士，仪同社稷功。
惟公承庆裔，有意振家风。
祠禄真崇道，郎潜叹老冯。
伤心循吏手，齎志九原中。
梅花喜神谱·大开一十四枝
宋伯仁（宋代）

西施无限愁，后人何必佼。
只好笑呵呵，不损红妆貌。
暮春偶成
谢香塘（清代）

踏青有约未应违，懒慢心情昼掩扉。燕子不来花又落，恼他杜宇唤春归。
瑞鹧鸪
郑元秀（宋代）

江梅还是嫁东风。夜半春心一点融。知道个人生此日，暗香浮雪荐金钟。

阳春一曲无他愿，长愿梅花似玉容。教见夫荣并子贵，与梅同过百年冬。
次韵唐彦猷华亭十咏 其五 柘湖
王安石（宋代）

柘林著湖山，菱叶蔓湖滨。秦女亦何事，能为此湖神。

年年赛鸡豚，渔子自知津。幽妖窟险阻，祸福易欺人。
郑宋用前韵见示因亦和答四首
韩元吉（宋代）

振廪縻金气自和，政声谁为勒嵯峨。
牛羊垅上饥民绝，鹅鸭池边勇士多。
落花
释宝昙（宋代）

阆苑春归去，愁人有落红。
锦茵铺地密，蝶梦绕枝空。
素艳随流水，馀香散晓风。
日斜深院静，不见卖花翁。
赋未见君子忧心靡乐八韵寄李载
黄庭坚（宋代）

同升吏部曹，往在纪丁未。
别离感寒暑，岁星行十二。
我惭鸡荩谷，子叹天且劓。
空余山梁期，尚不昧初志。
用前韵答黄一翁二首 其一
王炎（宋代）

缊袍敌狐裘，晚饭可当肉。讳穷竟未免，岂不爱储蓄。

嗜利颡有泚，恐愧王承福。财固祸之媒，越乡忌怀玉。

君看座右器，已满即倾覆。圣贤用功处，清心而寡欲。

于世淡无求，乃能实其腹。谁令入青衫，失策混流俗。

黄子振鹭姿，笔力扛百斛。笑人龟手药，欲售先聚族。

知予颇清苦，应物未圆熟。游宦不能巧，俯首立矮屋。

锻鍊知精金，祁寒见松竹。自立不坚定，庸行徒圣读。

谁谓漆园高，俯首欲丐粟。穷作扣角歌，老厌淄川牧。

古道寖斲丧，时人方逐逐。有田南山南，可办一盂粥。

请赓归去来，世路早收足。
侍香金童·天壤之间
姬翼（元代）

天壤之间，荡荡无拘束。一二襟期资野服。何处会心宜卜筑。万壑松风，一溪寒玉。炯茅堂、澹炷漫炉香味馥。听雅奏、云和尘外曲。列岫窗分真面目。未到蓬瀛，乃平生足。
见省符知有代官一首
韦骧（宋代）

寸禄固拘挛，区区顿豁然。比来符檄至，代者姓名传。

公事多閒日，归期不及年。喜情通梦寐，累夕拜亲前。
九日陪旧参政蔡侍郎宴颍州西湖
祖无择（宋代）

秋晚西湖胜槩多，台轩来此驻鸣珂。沙鸥散去惊丝竹，烟柳低垂间绮罗。

乱掷金钱和露菊，狂摇钿扇倚风荷。下僚幸接曹尊末，率尔翻成击箸歌。
句
晏殊（宋代）

江城嘉号木芙蓉，金蕊琼萼绽蓼风。
书愤
陆游（宋代）

清汴逶迤贯旧京，宫墙春草几番生。
剖心莫写孤臣愤，抉眼终看此虏平。
天地固将容小丑，犬羊自惯渎齐盟。
蓬窗老抱横行路，未敢随人说弭兵。
过西邻许子看菊时曹子家傍焉 其二
王世贞（明代）

千钱不枉买西邻，浊酒墙头无限春。曹伯许男容入会，老夫叨长号王人。
乙卯新元余年六十目病又甚抚今怀昔感慨系之适诸弟侄来贺因赋长句
郭钰（元代）

忆昔军麾满南国，性命一丝悬一息。老天与年补长贫，白发萧萧今六十。

嵓前桂树倚半空，台上牡丹高数尺。雨露皇天根后土，前辈风流我何及。

灯火读书眼尽昏，杖屦游山足无力。齿牙动摇亦已落，逆旅应催早行客。

高阳酒徒谁独存，苏门先生人未识。春雨魂消韦曲花，秋风怨入山阳笛。

检束方知礼法疏，笑谈尚倚心情密。瓮头新酒甜如蜜，群从彬彬贺元日。

一庭晴色毳袍轻，醉笔重拈百忧失。
次韵子瞻与舒尧文祷雪雾猪泉唱和
黄庭坚（宋代）

老农年饥望人腹，想见四溟森雨足。
林回投璧负婴雨，岂闻烹雨翁不哭。
未论万户无炊烟，蛛丝蜗涎经杼轴。
使君闵雪无肉味，煮饼青蒿下盐菽。
岂云剪爪宜侵肌，霜不杀草仍故绿。
幽灵奰贔西山雾，牲肥酒香神未渎。
得微往从董父餐，宁当罪系葛陂渊。
卜择祠官齐博士，暴露致告苍崖颠。
请天行泽不汲汲，尔亦枯鱼过河泣。
生鹅斩颈血未乾，风马云车坐相及。
百里旌旗洒玉花，使君义动龙蛇蛰。
老农欢喜有春事，呼雨饭牛理蓑笠。
博士勿叹从公疲，明年麦饭滑流匙。
卫生
刘克庄（宋代）

卫生草草昧周防，小郡无医自处方。
采下菊宜为枕睡，碾来芎处入茶尝。
身因病转添萧飒，人到衰难再盛强。
旧喜读书今亦懒，铜炉慢炷一铢香。
和拟古九首 其一
黄淳耀（明代）

严雪秀松柏，劲秋凋蒲柳。贞脆各有终，金石独坚久。

郁郁复郁郁，起坐思亲友。出门无所见，入室斟吾酒。

山川多白云，契阔两愧负。非无千黄金，不敌寸心厚。

寸心岂云多，市道乃无有。
偈颂一百零二首 其四十一
释绍昙（宋代）

雪峰辊毬，睦州担板。展尽神通，搆得一半。那一半，戴嵩牛卧绿杨阴，韩干马嘶芳草岸。
过兴教赠钊上人
苏辙（宋代）

四十年间此院留，临河看尽往还舟。
同来并是三年客，听说行藏各自羞。
新晴事溪树阴洒然鉴景成韵
文同（宋代）

雨后溪水急，晴光郁如浮。
高林放繁阴，黮黮幢盖稠。
麦熟桑椹好，撩乱黄栗留。
咿咿动新蜩，呴呴啼乳鸠。
晚策贪静境，缓带成独游。
照影俯回渊，濯足临漫流。
愿言怀世虑，逐此萧洒休。
定知今夕梦，不作尘土忧。
题大云仓达观台二首
黄庭坚（宋代）

戴郎台上镜面平，达人大观因我名。
何时燕爵贺新屋，唤取竹枝歌月明。
题团扇画美人为吴杏香作
陆汝猷（清代）

鸾丝未拨已关情，始信无声胜有声。离合悲欢原了了，弹来只恐太分明。
送刘季展从军雁门二首
黄庭坚（宋代）

石趺谷中玉子瘦，金刚窟前药草肥。
仙家栟耘成白璧，道人煮草起风痱。
绛囊璀璨思盈斗，竹畚香甘要百围。
到官莫道无来使，日日北风源雁归。
城西行
刘禹锡（唐代）

城西簇簇三叛族，叛者为谁蔡吴蜀。中使提刀出禁来，

九衢车马轰如雷。临刑与酒杯未覆，雠家白官先请肉。

守吏能然董卓脐，饥乌来觇桓玄目。城西人散泰阶平，

雨洗血痕春草生。
二月朔日哈密王席上三十韵
张荫桓（清代）

世德依天久，分藩胙土安。自调回部乐，永戴汉恩宽。

边远销烽尽，城高得地蟠。毡裘留塞色，几席展华观。

油碧朱轮贵，花翎宝石攒。门庭彰带砺，户籍凛凋刓。

有子衣能绍，延宾铗辍弹。娵隅台吉语，杂遝阿浑冠。

树密笼新句，荷枯冷钓竿。亭台余断础，磴石护危栏。

怆忆秦回焰，撄锋种族弹。九龙根叶瘁，百雉鼓鼙寒。

幽困靴刀在，飘零囷粟残。血流千里碧，心矢一门丹。

世已刬残箨，经才庋可兰。依然承闿泽，从未损维翰。

奕骥惟耕牧，前尘格羽干。由来瞻马首，何肯累猪肝。

欲醉曾非酒，高情暂憩鞍。共怜春盎盎，遑问夜漫漫。

枣大疑仙种，瓜藏佐午餐。蒸羊迁客感，设醴古人难。

竟日酣刍豢，三洲忆坫坛。床书荒外邈，舞袖雾中看。

急鼓违金奏，哀丝落玉盘。直同歌子夜，无解涕汎澜。

异曲仍三叠，沈忧触万端。白头曾典属，碧眼对奚官。

何日逢优诏，京华接旧欢。经年缠坎壈，失路此盘桓。
和运使学士芍药篇
蔡襄（宋代）

密叶阴沈夏景新，朱栏红药自为春。
香於兰芷偏饶艳，画入缣绡未逼真。
已恨芳华难驻景，可堪愁卧动经旬。
三年想爱须留恋，不为江头酒味醇。
题前定录赠李伯牖二首
黄庭坚（宋代）

五贼追奔十二宫，白头寒士黑头公。
明朝一饭先书籍，安用研桑作老翁。
外舅安抚游东湖一聊云润衣红湿池荷雨拂而清
刘学箕（宋代）

庚伏人间暑气隆，纳凉留客咏诗翁。
润衣红湿池荷雨，拂面清泠槛竹风。
沙觜旧痕平不露，野湾新涨曲相通。
画桡澹月人归处，万盖翻翻涌翠筩。
晓渡蠡湖
刘齐（清代）

秋日湖干爽气横，更逢初曙景逾清。烟收远树山徐出，月落寒涛水正平。

渔唱忽随霜露起，扁舟共载几人行。平吴事业今谁在，一领蓑衣万古情。
杂兴十首 其三
刘克庄（宋代）

地逼难容足，天低碍举头。那堪去梯子，谁肯上高楼。
夜行船
石孝友（宋代）

昨日特承传诲。欲相见、奈何无计。这场烦恼捻著嚎，晓夜价、求天祝地。

教俺两下不存济。你莫却、信人调戏。若还真个肯收心，厮守著、快活一世。
题河南王氏所藏子敬帖
黄伯思（宋代）

君家大令书盈纸，笔势翩翩趣多媚。虽云沓拖如少年，岂至拘挛同饿隶。

会稽七子五知名，此公风概尤超诣。太极琁题犹重书，一时凛凛标英气。

半袖精裓众争求，数幅新裙世犹贵。当时亲遇得已难，况复传今仅千岁。

龙珠归浦剑还津，此帖君藏真得地。才披尺许目增明，鸾跂鸿惊欲飞逝。

硬黄响拓若传吾，完璧摹刊愿垂世。
好事近
张元干（宋代）

斗帐炷炉熏，花露裛成芗泽。萦透雪儿金缕，醉玉壶春色。

非烟非雾锁窗中，王孙倦留客。不道粉墙南畔，也有人闻得。
和文本公先生赠许端甫
顾逢（宋代）

世上无难事，难中独有诗。
看来都说易，吟到苦方知。
潭影三年句，蝉声一字师。
古人如此癖，刻烛未为奇。
九月八日饮振衣亭归有怀三首
顾璘（明代）

胜地湖山槩，浮生啸咏情。崖倾松径仄，亭远石门横。

暇日衣堪振，秋天酒共清。城昏合归去，林月向谁明。
醉花阴
张元干（宋代）

紫枢泽笏趋龙尾。平入钧衡位。春殿听宣麻，争喜登庸，何似今番喜。

昆台宜有神仙裔。奕世貂蝉贵。玉砌长兰芽，好拥笙歌，长向花前醉。
贺新郎（送曹西士宰建昌）
卢祖皋（宋代）

万里岷峨路。笑归来、野逸萧闲，旧时风度。玉陛金闺春引处，迟却京华步武。漫赢得、西湖佳趣。香篆琴丝帘影外，有朝云、夜月和鸥鹭。都辨我，醉中句。

飞凫又报匡庐去。怕赤霄、班里依然，有人留取。头黑功名浑好在，漫浪从渠赋予。但爱我、襟期相遇。满把一觞为君寿，有风荷、万顷摇清暑。聊为此，釂金缕。
迎春乐
方千里（宋代）

参差凤铎鸣高屋。渐惊觉、清眠熟。看夕阳倒影花阴速。双燕子、归来宿。

几曲危肠愁易束。问雪鬓、何时重绿。料想此情同，应暗损、香肌玉。
记知闻近过关试
韩仪（唐代）

短行轴了付三铨，休把新衔恼必先。

今日便称前进士，好留春色与明年。
绝句
朱淑真（宋代）

杨花扰乱少年心，怕雨秋风用意深。
付与酒杯浑不管，从教天气作春阴。
送崔士谦侍亲还嵊县
张以宁（明代）

剡中李白题诗处，我昔因之访隐君。天姥树低山似渚，曹娥潮隐水如云。

怀人夜雪孤舟远，送子秋风一雁闻。捧檄高堂须一笑，白鱼青笋渐纷纷。
寓乾明观五首
杨公远（宋代）

多谢老弥明，金芽石鼎烹。
一瓯浮雪白，两腋觉风清。
齿颊回真味，诗联悟道情。
北窗高卧处，魂梦到蓬瀛。
失调名
佚名（宋代）

便直饶、铁作心肠，也须是泪滴。
江夜听蜀僧弹琴
王鸣雷（明代）

春江江水连江陌，月照行舟送行客。蜀僧弹我绿绮琴，能使一声江水白。

一弦韽韽迟流云，再弦低似曲中君。复有六弦七弦遍，冷冷万象散幽沉。

忽续忽断声离澌，枞枞楚楚纷横披。错落千珠满客耳，前听后听回回喜。

倏尔夜色失天河，空馀江水微微波。昨宵东院琵琶起，琵琶声调那足比。

自是心远意象偏，客里静尽闻如此。促舟幽人坐抱膝，听之数起卧还立。

移舟更傍水东头，西洲将有蛟螭泣。
探春令
佚名（宋代）

绿杨枝上晓莺啼，报融和天气。被数声、吹入纱窗里。

又惊起娇娥睡。

绿云斜亸金钗坠。惹芳心如醉。为少年湿了，鲛绡帕上，都是相思泪。
颂古五十五首
释绍昙（宋代）

八面玲珑逗月寒，要寻形影十分难。
无端平地生层级，湘北潭南作样看。
赠李天生
冯云骧（清代）

与子几年别，重来欲白头。徘徊今日饮，慷慨古人愁。

雁度千山月，云横大壑秋。向禽曾有约，汗漫几时游。
示从孙济
杜甫（唐代）

平明跨驴出，未知适谁门。
权门多噂𠴲，且复寻诸孙。
诸孙贫无事，宅舍如荒村。
堂前自生竹，堂后自生萱。
萱草秋已死，竹枝霜不蕃。
淘米少汲水，汲多井水浑。
刈葵莫放手，放手伤葵根。
阿翁懒惰久，觉儿行步奔。
所来为宗族，亦不为盘飧。
小人利口实，薄俗难可论。
勿受外嫌猜，同姓古所敦。
偶成题裴晋公祠
张耒（宋代）

独持将钺静氛妖，后世英名日月昭。
善听圣君非易遇，将亡凶月不难枭。
悲风蔓草移今古，野殿空庭锁寂寥。
更有从军老司马，铭功文字配咸韶。
倾杯乐 次柳屯田韵，自寿
吴湖帆（清代）

韶华朗媚，爱初秋也，晴光永。雅会良朋欢笑，金风送爽，又值河明汉净。

正人语盈盈，乍当窗雨，临佳景。喜道如今无病。丹炉渐远，去日艰危还省。

最是十年乱绪，云移梦徙，伤情荀倩。祗家常抱素修眉，记淡约、离怀多耿耿。

味炎味冷。犹消得、自在迢迢，图史閒来整。映带一片，梅花旧影。
赠月儿 其七
张萱（明代）

五两风轻日欲西，傍蓬拢鬓背人啼。共怜此别如飞絮，一着狂风便着泥。
送朱郎中得谢归淮南二首
强至（宋代）

天香犹在入朝衣，早见都门解绶归。
晚岁高风增慷慨，今宵列宿动光辉。
谁供白酒开谈笑，自向沧洲洗是非。
从此淮禽相看喜，沙边不复背公飞。
题徐参议画轴三首·岁寒三友
王炎（宋代）

玉色高人之洁，虬髭烈士之刚。
可与此群鼎立，偃然傲睨冰霜。
咏舞
萧德言（唐代）

低身锵玉珮，举袖拂罗衣。对檐疑燕起，映雪似花飞。
偈倾一百六十九首
释智朋（宋代）

岁之元，月之元，
日之元。元正启祚，
万汇发生。达磨西来，
直指人祚，见性成佛。
一花开五叶，结果自然成。
两段不同，收归上科。
张仲举危太朴二翰林同擢太常博士
乃贤（元代）

南宫夜直拥青绫，二妙容台喜共登。瑚琏久知清庙器，阶衔联署玉壶冰。

后来博士如公少，今日先生自此升。见说圜丘将大飨，百年礼乐正当兴。
潘豳老以长篇求假吾书以副本送之
贺铸（宋代）

元凯有言君盍知，借书还书皆可嗤。
家传五载亦勤矣，吾与两雏当共之。
吏役岂容方外驾，古人端在个中期。
聊分副本天随子，辑缀来归是一奇。
颐真亭
黄希旦（宋代）

剪去旧蒿莱，开亭养圣胎。闭开虚室白，隐几寸心灰。

月上池浮露，风生竹扫苔。悠悠奔竞者，何处问丹台。
寄友人
文同（宋代）

惟秦抵于蜀，间可历万{左血右戏}。
遥怀向英义，潜想一夕驰。
乏人探道奥，求合常苦奇。
见谓可招纳，欲与相埙篪。
夫何断乖绝，出处各一涯。
秋风动孤况，西首劳所思。
闭门
陆游（宋代）

闭门何所乐，聊息此生劳。
霜薄残芜绿，风酣万木号。
研朱点周易，饮酒读离骚。
断尽功名念，非关快剪刀。
次韵成季尚书宁川即事五首 其五 东斋夜坐
綦崇礼（宋代）

当官肯虞谤，遇事羞摸棱。閒来爱清夜，默坐对青灯。
得过且过
丘濬（宋代）

得过且过，多福何如少遭祸。
纥干山头冻羽干，真信凤凰不如我。
得过且过。
山居感兴 其一
王渐逵（明代）

凌晨陟南陇，意会情亦勤。条风试初节，良苗日怀新。

芳原垂荔实，嘉树鸣时禽。神至忘形性，景薄觉夕昏。
寄赞上人
杜甫（唐代）

一昨陪锡杖，卜邻南山幽。
年侵腰脚衰，未便阴崖秋。
重冈北面起，竟日阳光留。
茅屋买兼土，斯焉心所求。
近闻西枝西，有谷杉黍稠。
亭午颇和暖，石田又足收。
当期塞雨干，宿昔齿疾瘳。
裴回虎穴上，面势龙泓头。
柴荆具茶茗，径路通林丘。
与子成二老，来往亦风流。
静观堂闲咏六首 其二
倪之煃（清代）

一榻萧疏绝点尘，喜无拘束任吾真。瓶花漾影皆良友，明月穿窗亦比邻。

落拓生涯忘老壮，清幽池馆得闲身。寰中自有逃名处，不必桃源始避秦。
长流水驿
张荫桓（清代）

征途占否极，林木荫甘泉。戍卒有完屋，春农将溉田。

草肥回纥马，酒醒杞人天。可奈京华远，萍浮倍怆然。
箐口
余庆远（清代）

我行久入云，岂必爱泽薮。高风吹我衣，乘云入箐口。

乍临深无底，黝竁漏清湫。徬徨不可陷，箕踞一搔首。

日升射氤氲，循环窨如甊。箐外势建瓴，箐口𥨌开牖。

木栈俯鹊巢，高风等培塿。循壁下绳梯，狼狈携仆手。

侧身辞岊陬，盘辟转层坳。人拟投渚鹤，马同窜穴𪕋。

得势忽轻逸，如坠拂垂柳。飘摇到山陴，奇情得未有。

惆怅亦何为，此游将不朽。
闻箫声
吴鼎芳（明代）

洞箫如缕到尊前，明月高楼夜可怜。
何处一声凄易断，千家花柳障晴烟。
戛金钗
佚名（宋代）

梅蕊破初寒，春来何太早。轻傅粉、向人先笑。比并年时较些少。愁底事，十分清瘦了。影静野塘空，香寒霜月晓。风韵减、酒醒花老。可杀多情要人道。疏竹外、一枝斜更好。
梅
沈钦圻（清代）

冰霜磨炼后，忽放几枝新。独立江山暮，能开天地春。

自然空色相，谁与斗精神？野客闲相对，如逢世外人。
上赐讲读官建茶某以说书与焉
王十朋（宋代）

天表初容咫尺亲，云龙重拜太官珍。赐从明主恩尤渥，分及清流事更新。

搜卷要须尝七椀，乘风便合到三神。诸公异日沾君贶，愿寄江湖老散人。
满庭芳 冀德修生朝
李庭（金朝）

燕寝凝香，金貂贳酒，挽将天上春回。踵门为寿，尽道谪仙才。谁识元龙豪气，沈雄自、湖海中来。十年梦，新亭风景，惟有岁寒梅。老来。须共约，原作酌，兹从藕香零拾本改凤皇山太谷山竹杖芒鞋。要从今浇下，胸次崔嵬。酿取周郎醇酎，更休用、桃李传杯。衡门外，柘荆尚在，千
残春有感
李至（宋代）

年年九十日春风，风雨多端复在中。
一盏更还辜我绿，乱花知在为谁红。
树头啼鸟疑相劝，窗下吟生似不通。
可惜芳晨莫虚过，眼前便作白头翁。
潜出涂葛堀即景
林朝崧（清代）

舵楼一望海漫漫，解缆白云红树间。乡泪晒乾衣上日，橹声摇碎水中山。

慇勤赠剑频呼渡，辛苦鸣鸡始出关。争似寒潮少拘束，等閒流去又流还。
晓行望山上人家
蓝智（明代）

荒林居更僻，闇谷路才分。灯影依青嶂，鸡声入白云。

衡门和月掩，流水隔溪闻。傍舍人相语，乘凉已出耘。
月魄 春晓
丁澎（清代）

露掩枕屏香翠。寒透合欢双被。小窗初日晃帘钩，梦逐东风，惯小梨花醉。

沉沉春睡足，几度抬头慵起。起来冻坐拔炉灰。好鸟枝头，频唤梳头未。
西兴
毛珝（宋代）

蚤暮船争渡，都城隔岸间。昔为渔钓地，今作利名关。

潮探尘中事，年催客里颜。水仙花又发，吾欲老江湾。
雨中渡杨子江书怀呈似表叔易
李纲（宋代）

波光澹澹橹声圆，风软潮平利涉川。浩渺云涛连海峤，空濛烟雨湿楼船。

江山雄伟冠天下，景物瑰奇绕目前。远迹禹功须我辈，感时怀古一悽然。
瑞香花
高文虎（宋代）

云岑深处独翘翘，香逐吴山一梦销。
味入禅心清透澈，锦熏篝暖不容招。
书堂谷晏坐
刘因（元代）

上负青天壁，下引碧涧滋。中有晏坐石，日夕忘吾归。

永怀幽栖晏，千载谁与期？晏间九瀛海，莽苍天相围。

黄尘重如雾，举手不欲挥。白云如可招，愿作双鹤飞。
琴
王昌龄（唐代）

孤桐秘虚鸣，朴素传幽真。
仿佛弦指外，遂见初古人。
意远风雪苦，时来江山春。
高宴未终曲，谁能辨经纶。
冯深居挽词
释文珦（宋代）

天地一深翁，匡庐气所钟。
亲传厚斋业，优得考亭宗。
劲筇霜崖竹，高标雪峤松。
沧溟含雅量，干莫避辞锋。
元老皆知敬，憸夫独不容。
畏涂尝跌足，道院暂潜纵。
冤白州麾晚，身亡奠斝重。
魂应归帝所，人尽哭堂封。
有道存方册，无名上景钟。
死生今隔异，湖海昔过从。
芻束无繇致，愁凝五老峰。
湖上作
寇准（宋代）

极目望南浦，望中生远思。
雁沉芳草渡，烧断夕阳陂。
岁月寒萍梗，江山念别离。
犹馀清夜梦，暂与白云期。
黄河
苏轼（宋代）

活活何人见混茫，昆仑气脉本来黄。
浊流若解污清济，惊浪应须动太行。
帝假一源神禹迹，世流三患梗尧乡。
灵槎果有仙家事，试问青天路短长。
大禹寺
苏舜钦（宋代）

鉴湖尽处众峰前，寺古萧疏水石间。殿阁北垂连禹庙，松筠东石入稽山。

坐中岩鸟自上下，吟久溪云时往还。我厌区区走名宦，未能来此一生闲。
清明二绝·其一
陈与义（宋代）

街头女儿双髻鸦，随蜂趁蝶学夭邪。
东风也作清明节，开遍来禽一树花。
瞻云街 其一
胡星阿（清代）

瞻云街左旧人家，望断春风去路赊。一自倚帘吹柳絮，至今和雨梦梨花。

层轩绮月抛红豆，苦竹江烟怨绿华。瑶草玉沙仙洞晚，小桃空落半溪霞。
送惠思归钱塘
司马光（宋代）

孤岫平湖外，禅房老柏阴。
倦游谙浊世，独往遂初心。
夜雨灯窗迥，秋苔屐齿深。
勿锄山径草，便有欲人寻。
浪淘沙令
姚燧（元代）

春燕玉钗腾。又试初灯。天公节序巧相仍。纤手青丝盘出看，宝焰层层。

鞭绝土牛绳。已送严凝。牙旗铁马乡春冰。六十九年余治学，老病宵兴。
白溪篇为吴子赋
周诗（明代）

采秀深溪沚，高人思不穷。
仙岩回合里，灵壑杳茫中。
震泽余霞接，淞陵曲墅通。
夕沙流素月，秋水逗宾鸿。
花色弥霜镜，渔歌递远空。
一舟沿泛处，萧洒更谁同。
寄毗陵魏处士朴
皮日休（唐代）

文籍先生不肯官，絮巾冲雪把鱼竿。一堆方册为侯印，

三级幽岩是将坛。醉少最因吟月冷，瘦多偏为卧云寒。

兔皮衾暖篷舟稳，欲共谁游七里滩。
舟泊无锡
张廷璐（清代）

九龙山色何媚妩，坐见白云生缕缕。空蒙散作波上烟，篷窗一夜萧萧雨。
呈折子明丈十首 其四
赵蕃（宋代）

不惟句律有家风，笔阵仍推大令工。兹道祗今殊寂寞，求公须向古人中。
偈二首 其一
释守珣（宋代）

𨍏轹钻，住山斧，佛祖出头未轻与。纵使醍醐满世间，你无宝轻如何取。

阿呵呵，神山打罗，道吾作舞。甜甜彻蒂甜，苦瓠连根苦。
恩门小谏雨中乞菊栽
郑谷（唐代）

握兰将满岁，栽菊伴吟诗。老去慵趋世，朝回独绕篱。

递香风细细，浇绿水瀰瀰。只共山僧赏，何当国士移。

孤根深有托，微雨正相宜。更待金英发，凭君插一枝。
偈颂一百零一首
释慧性（宋代）

毗卢师，法身主，
从夺临机些子许。目前分付与阿谁，
踢起眉毛争荐取。
茅斋
韩淲（宋代）

鹭鸶林下得周旋，回首凄凉十五年。岂谓交游寻旧约，不堪朋友话新编。

翠连山色高还耸，绿满湖波散复圆。小酌更多今古意，薰风吹树听鸣蝉。
风雨终夜独坐不寐
蒲寿宬（宋代）

风雨潇潇到夜终，夜寒一室坐虚空。
何当乐与二三子，免使凄虚六一翁。
老大自甘为老大，穷通休苦较穷通。
此心不作窥园想，流水落花春梦中。
夏口送徐郎中归朝
刘长卿（唐代）

星象南宫远，风流上客稀。九重思晓奏，万里见春归。

棹发空江响，城孤落日晖。离心与杨柳，临水更依依。
诗赠晚学李君
邢仙老（宋代）

世事功名不足论，好乘年少入真门。
浑如一梦庄仙蝶，况是千年柱史文。
须向黄庭分内外，不交周易秘乾坤。
他年陵谷还迁变，家住蓬瀛我尚存。
历劫吟 其十
张洵佳（清代）

龙蛇入梦鵩哀鸣，劫火烧残大厦倾。从此生机惊断绝，阖门老幼尽吞声。
赠歌者
薛能（唐代）

一字新声一颗珠，转喉疑是击珊瑚。听时坐部音中有，

唱后樱花叶里无。汉浦蔑闻虚解佩，临邛焉用枉当垆。

谁人得向青楼宿，便是仙郎不是夫。
寒食出郊三首
李揆（宋代）

春事遽如许，劳人浑不知。
柳垂山阙处，花发雨来时。
薄宦祗憔悴，故园成别离。
多情睇啼鸟，独与寸心违。
念奴娇·先生自寿
刘辰翁（宋代）

先生自寿，拥衾寒、重赋凌云游意。我有大儿孔文举，弱冠骎骎暮齿。桃已三偷，树犹如此，前度花开几。蓬莱可塞，还童却老无计。

为此援笔翩翩，大江东去，好似歌头起。寄与两家孙又子，长看以文为戏。某所某公，同年同月，谁翦招魂纸。前三例好，不须举后三例。
依韵答惠勤上人
梅尧臣（宋代）

释子本乐静，宜不事物牵。
我惭姑苏守，复赏杼山然。
三岁与之别，其学已增前。
忽此有来赠，老拙谬耽研。
途中
吴融（唐代）

柳弱风长在，云轻雨易休。不劳芳草色，更惹夕阳愁。

万里独归去，五陵无与游。春心渐伤尽，何处有高楼。
物幻诗
王质（宋代）

北海鲲从化，南枝蚁战勋。宋龟灵自困，周蝶梦谁分。

外物不可必，此形何足云。劳生竟不觉，幻境徒纷纷。
送王升之
刘跂（宋代）

翩翩捧檄喜，便作放舟行。爱客怀抱好，能诗肤骨清。

蹇余身濩落，况此岁峥嵘。自是愁成醉，离觞不复倾。
天香 杨妃出浴图，用小苏潭韵
叶绍本（清代）

秘殿风薰，绮窗云暖，屏山八尺初展。蕙质凝脂，兰汤沃雪，摇动翠鬟微颤。

罗巾轻拭，怕婴体、肤痕一线。分付牢钓屈戌，莫教潜窥人赚。

闲听侍儿低唤。算沈香、已排芳宴。恰把云翘徐整，粉凝酥汗。

为问春风灵液，是谁称、宫庭葛衣浣。可惜华池，蓬莱清浅。
口占
赵蕃（宋代）

稍不作山行，山行眼界生。
晚禾场已筑，宿麦地初耕。
丱角收牛场，青裙负水甖。
自安如有道，所乐是无营。
我亦怀兹愿，胡为计莫成。
南獠纳款
陈元光（唐代）

南薰阜物华，南獠俨庭寔。野味散芳芬，海殽参茂密。

胸篆飞瑞烟，蠙珠媚炎日。掩嫭笼白鹇，盐章闷鸂鶒。

归化服维新，皇朝重玄质。筮辰贡龙颜，表子躬逢地吉。
留前人处有感
陈著（宋代）

友婿从来义断金，旧春一别到如今。
琴帏绝奏香镫冷，花圃犹荒风雨深。
三夜书窗同话古，十年人事百伤心。
杜鹃只管催归去，不道□行有苦吟。
如梦令 画竹
许淑慧（清代）

石罅新篁半吐。帘底绿云微度。昨夜小窗纱，添得嫩凉如许。

听取。听取。可似潇湘夜雨。
霜天晓角（次韵李次山提举渔社词）
杨冠卿（宋代）

渔舟簇簇。西塞山前宿。流水落红香远，春江涨、葡萄绿。

蕲竹。奏新曲。惊回幽梦独。却把渔竿远去，骑鲸背、钓璜玉。
四月五日，车驾朝献，景灵宫省前迎鴐起居口
杨万里（宋代）

凤辇云行露未销，鸾旗风动柳相高。
晴雷出地傅清跸，霁日吹红染御袍。
喜见天颜浮玉藻，归从原庙荐樱桃。
小臣再得瞻黄繖，两鬓星星不满搔。
分宜晚泊江亭望南山之胜绝江往游将还而舟子不至择之刺船径渡呼之予与伯崇伫立以俟因得二绝 其一
朱熹（宋代）

寒水粼粼受晚风，轻舠来往思无穷。何妨也向溪南去，徙倚空林暮蔼中。
送茶与陈霆用贾阁老韵
胡寅（宋代）

闽相渺天涯，新苟谁与促。
对兹火云候，漫说酒千斛。
要须临水榭，满啜一瓯玉。
泠然生两腋，万里那更仆。
想君坐茅斋，口授汗如沃。
饱餐先生馔，睡思莽难逐。
玉川亦何有，撑拄文字腹。
遣饷良未多，精品端不辱。
过清节先生故居废址遇野老谈旧事
刘崧（元代）

云亭小径青山下，清节当年故址存。野老尚能收谱牒，邻人还解识田园。

乔林鹤去枝柯改，古井龙移窟穴翻。千载高风知不泯，拳拳经辩著王尊。
得朱桓编修海道之音
张昱（元代）

命酒徵歌记往年，玉堂遂有梦相牵。鱼缄尺素虽云密，事载空言始可怜。

季世人材思管乐，盛时戎马说幽燕。张骞惯识天河路，俯仰乾坤一慨然。
之官离桂隐
张镃（宋代）

坎止流行总付天，好閒初志独茫然。
巢成不去怜林鸟，门外空维念钓船。
老矣春容聊索漠，薰兮风序向清妍。
雨声未易催愁得，投暇归来意归便。
题王懋功秀才秀野堂
曹勋（宋代）

卜筑清幽远市尘，一种窈窕静松筠。
下临城郭千门晓，中有轩窗五亩春。
游艺本图佳客语，好贤不觉主人贫。
我来登览秋风晚，喜揖清言月色新。
天竺寺八月十五日夜桂子
皮日休（唐代）

玉颗珊珊下月轮，殿前拾得露华新。
至今不会天中事，应是嫦娥掷与人。
栖闲堂
苏泂（宋代）

纷纷世界多金宝，试觅一闲何处讨。
天公忌闲亦惜闲，似欲处处忙里老。
长安道上处如烟，信有阴阳错昏晓。
食升衣尺我类渠，玉带金鱼为谁好。
上而公相下百官，鞅掌其身发华皓。
出临民庶或愧色，归对妻儿仍热恼。
农商工贾各有役，何况倡优及舆皂。
岂如老龚缚屋看青山，凭地于邻甘种稻。
有男肯获女习纺，布褐藜羹事翁媪。
天怜老龚忙为贫，报以一闲非草草。
乃知富贵天不惜，闲处闲处古来少。
问龚胡为闲处栖，告以中恬外无扰。
家传古书数万卷，充栋牙签四围绕。
兴来拈读拂蠹鱼，兴尽留残听啼鸟。
花阴坐久看日转，叶径行稀任风扫。
问闲何味作何说，口不能言心自了。
初从太白得微遇，晚向渊明饱问道。
区区拟议已不闲，非作非休此其稍。
我闻如是三叹息，苦恨当年归不早。
闲中之味肯见分，亦欲诛茅镜湖小。
兰阳杂咏八首
董正官（清代）

海角苍生共此生，腼然何独戾人情。饰金怪具髑髅癖，饮血群归鸟兽行。

番割得毋忻搆祸，铁工疑亦暗赍兵。虽言隘隘难防遍，鬼怨糜粮瞰最明。
思归鸟左右掩作
文同（宋代）

峡中足啼鸟，醆邹不可会。
其道思归者，雄鸣即雌对。
前壑云渐起，后山月已背。
行人畏闻汝，一声一心碎。
题太平兴国官
宋德之（宋代）

殷勤此别几时还，结足应须岩洞音。
卒岁在家贫亦好，何人似我老来闲。
九天使者邀归艇，五岳丈人分半山。
已是南回行脚了，归休稳坐听潺湲。
杂诗四首 其四
宋湘（清代）

东风吹绿来，好鸟鸣窗树。往复不愆期，朝朝复暮暮。

树下读书不，今读到何处？书亦不尽读，读者何所悟。

枝叶脱节根，岂伊古不误？
花鸟便面为泉山修撰作
李东阳（明代）

开遍江头荔子花，几年春日住京华。南枝越鸟如相识，飞入端明学士家。
禅门寺暮钟
李正封（唐代）

簨𥲤高悬于阗钟，黄昏发地殷龙宫。游人忆到嵩山夜，叠阁连楼倚太空。
江上
释文珦（宋代）

烟生浦欲无，日莫潮初落。
客帆何处来，又近垂杨泊。
山居杂诗九十首
曹勋（宋代）

煴室宿火销，緼袍良独暖。
病身怯夜永，老怀苦昼短。
栖鸟惊檐头，朝日上窗眼。
未问粥面花，地黄酒须满。
绍兴以后时享二十五首 宣祖室酌献用《天元》。
郊庙朝会歌辞（宋代）

天启炎历，集我大命。长发其祥，笃生上圣。夷乱芟荒，乾坤以定。

时祀聿修，孝孙有庆。
舟次吴兴二首
林景熙（宋代）

钓舟远隔菰蒲雨，酒幔轻飘菡萏风。
彷佛层城鳌背上，万家帘幕水晶宫。
绿琐
陈允平（宋代）

绿琐银台烛焰红，月痕斜过井梧东。
背人约住黄金钏，轻札香罗护守宫。
九江口南济北接蕲春南与浔阳岸
苏味道（唐代）

江路一悠哉，滔滔九派来。远潭昏似雾，前浦沸成雷。

鳞介多潜育，渔商几溯洄。风摇蜀柿下，日照楚萍开。

近漱湓城曲，斜吹蠡泽隈。锡龟犹入贡，浮兽罢为灾。

津吏挥桡疾，邮童整传催。归心讵可问，为视落潮回。
阅古堂八咏 其二 芍药
韩琦（宋代）

从来良守重农桑，何事栽花玷此堂。已爱昔贤形藻绘，更移嘉卉伴馨香。
题平亭
李訦（宋代）

狄公有记记蛮平，蛮不难平将贵精。勉矣诸君修将业，请将平字作亭名。
叶梦授送家园梅花且以绝句十五章见示次其韵 其六
李纲（宋代）

坐来寒谷变阳春，雪里开花若有神。多作新诗咏尤物，知君最是爱花人。
海门潮别浩初师
刘禹锡（唐代）

前日过萧寺，看师上讲筵。都上礼白足，施者散金钱。

方便无非教，经行不废禅。还知习居士，发论侍弥天。
浣溪沙
仇远（元代）

红紫妆林绿满池，游丝飞絮两依依。正当谷雨弄晴时。

射鸭矮阑苍藓滑，画眉小槛晚花迟。一年弹指又春归。
即事十首
方岳（宋代）

岩暝林霏日夕佳，百年宁复此秋崖。
不须更问青鸟子，一锸相随死便埋。
乙未1895避乱崇武归舟阻风泊观音澳
魏绍吴（清代）

乾坤战伐总堪伤，魂梦无因泣数行。
巨浪连天争簸舞，扁舟一叶共低昂。
岂期绝海逢孤岛，何处青山认故乡。
记得乱离秋八月，观音澳上几徬徨。
七月十二日偶成 其二
张九成（宋代）

塘南莲吐锦，塘北树成幄。夜来已秋风，朝见一叶落。

呼酒玩馀景，行见纷索索。人生如寄耳，何苦不行乐。
闲居寄端及重阳
韦应物（唐代）

山明野寺曙钟微，雪满幽林人迹稀。
闲居寥落生高兴，无事风尘独不归。
群仙册一十八首 其十七 放鹤
胤禛（清代）

白羽裁为氅，丹砂结作鬟。九皋长啸后，华表复飞还。

岩洞烟霞侣，蓬瀛供奉班。放教随意去，切莫恋尘寰。
题研六言四首
刘克庄（宋代）

嘘呵肌理泉润，拊摩德性玉温。
可谓无毫发恨，何曾犯斧凿痕。
念奴娇·西湖雨感次素庵韵
徐灿（清代）

雨窗闲话，叹浮生何必，是今非昨。几遍青山酬对好，依旧黛眉当阁。洒道轮香，润花杯满，不似前秋恶。绣帘才卷，一楼空翠回薄。
拟泛烟中片叶，但两湖佳处，任风吹泊。山水清音听未了，隐岸玉筝金索。头上催诗，枕边滴梦，谩惜瑶卮落。相看不厌，两高天际孤削。
寄江夏仁公
齐己（唐代）

寺阁高连黄鹤楼，檐前槛底大江流。几因秋霁澄空外，

独为诗情到上头。白日有馀闲送客，紫衣何啻贵封侯。

别来多少新吟也，不寄南宗老比丘。
早秋有感
宋祁（宋代）

一叶飞足惊，要是变衰始。
毛泽自兹竭，多露方夜委。
凉蜩抱空号，腐燐变幽燬。
怊然感物化，须发不常美。
羲和鞭白日，已复向蒙汜。
功名未及见。轩冕胡足恃。
坐客悯予忧。粲然启玉齿。
辍嗟谢诸郎，长年行自尔。
夏至日与太学同舍会葆真二首
陈与义（宋代）

明波感千柳，绀屋朝万荷。
物新感节移，意定觉景多。
游鱼聚亭感，镜面散微涡。
江湖岂在远，所欠雨一蓑。
忽看带箭禽，三叹无奈何。
次三道梁同述庵通政对月并题其诗卷后
张埙（清代）

看月山梁山翠无，月中相对话荣枯。十年慈母双行泪，万里归荣八阵图。

名士纵横能仗剑，诗篇强硬亦弯弧。慰忠祠记苍茫在，又为知交一叹吁。
村舍耕夫
于谦（明代）

倚门皓首老耕夫，辛苦年年叹未苏。桩木运来桑柘尽，民丁抽未子孙无。

典馀田宅因供役，卖绝鸡豚为了逋。安得岁丰输赋蚤，免教俗吏横催租。
题东林饯别图
甘学（明代）

巢禹人间共一堂，交情到此羡相忘。天南春早停云思，蓟北秋宵坐月光。

今古几人曾下榻，江山留句入奚囊。他年我亦腰横玉，不识重来望帝乡。
虢州西亭陪端公宴集
岑参（唐代）

红亭出鸟外，骏马系云端。万岭窗前睥，千家肘底看。

开瓶酒色嫩，踏地叶声干。为逼霜台使，重裘也觉寒。
与微之同赋梅花得香字三首
王安石（宋代）

结子非贪鼎鼐尝，偶先红杏占年芳。
从教腊雪埋藏得，却怕春年漏泄香。
不御铅华知国色，只裁云缕想仙装。
少陵为尔牵诗兴，可是无心赋海棠。
庆历初召为学士岁馀罢久之出守凡三十年苍拜
宋祁（宋代）

十八年前玷玉堂，当时绿发此苍苍。
伤禽纵奋愁疮重，厩马虽苍笑齿长。
薰罢山炉飘暗烬，漱馀铜碗冰寒浆。
须惭清切銮坡地，不是吾人得性场。
园樱伤老也
司马光（宋代）

园有弱柳，圃有肥韭。
我酒既有，我淆既草。
载笑载歌，以宴我友。
今我不东，年其无久。
集句 其八
闻人祥正（宋代）

羯鼓声高众乐停，上林仙景似蓬瀛。

轻云阁雨迎天仗，花外风飘万岁声。
次韵吉老十小诗
黄庭坚（宋代）

茵席絮剪茧，枕囊收决明。
南风入昼梦，起坐是松声。
病腹
释函可（明代）

昔有学道人，语我护生理。未饥必先食，未饱必先止。

自从乞食必，往往饱欲死。非惟口腹贪，得饱良不易。

所以两岁前，腹病繇此起。因循直至今，祸延犹未已。

乃悟人世间，满足神所忌。一切毋令尽，灾患胡由致。
梁运判生日
魏了翁（宋代）

有歌不必歌吴趋，有舞不用陈巴渝。
试听天下紫云曲，着意自与人间殊。
益州刺史梁大夫，高冠长佩鸣清都。
秋原方集迎车雉，春风欲送升平乌。
却思忠南海棠处，少日曾此扶亲舆。
问天乞英荡，叶气为先驱。
有酒皆郎清，有书皆父腴。
人逢善旦称吉祝，六引三调何虚邪。
勿言商声苦太劲，为国纲纪正要渠。
厥今事势将何如，邻家盗起翁无襦。
乘风纵缭未渠已，我薪未徙屋未涂。
天之生贤端有意，平治况是公规摹。
尽将吉德为寿本，扶桑自昔无荣枯。
次韵张子华九日长诗
陈著（宋代）

君家脉寿张，文气雄一乡。
顾我不自武，穷于冻履常。
异盼独见不，古道无炎凉。
忆昨夏季望，南风溪山香。
渠渠飞帖盟，伫我高峰行。
漓俗非所捉，此味如和羹。
寿我醴蘸甲，饫我熬屑姜。
别来坐成久，感激时拊床。
我耄君亦老，无预世短长。
向来尘埃迹，如云风扫将。
箪瓢足不足，听天自斟量。
秋无宋玉悲，春无少陵伤。
逢迎但歌笑，傲睨剧戏场。
不然徒自苦，平地皆羊肠。
加于人数等，衰劣如何当。
看花回
周邦彦（宋代）

蕙风初散轻暖，霁景微澄洁。秀蕊乍开乍敛，带雨态烟痕，春思纡结。危弦弄响，来去惊人莺语滑。无赖处，丽日楼台，乱纷岐路思奇绝。

何计解、黏花系月叹冷落、顿辜佳节。犹有当时气味，挂一缕相思，不断如发。云飞帝国，人在天边心暗折。语东风，共流转，谩作匆匆别。
丑奴儿·日高庭院杨花转
晏几道（宋代）

日高庭院杨花转，
闲淡春风。
莺语惺忪，
似笑金屏昨夜空。
娇慵语洗匀妆手，
闲印斜红。
新恨重重，
都与年时旧意同。
旬休
宋祁（宋代）

散带家居首任蓬，闭关穷巷避雌风。
官非言责如馀裕，流在儒家觉少功。
慢熊已成书几积，黠姿无半画厨空。
此生信有天年乐，堪置蒙庄大社中。
冬日微雨集逍遥楼看颜鲁公碑二首 其二
邓云霄（明代）

风急松涛满古城，感时临眺若为情。黑云只合催诗赋，微雨那能洗甲兵。

岭外山川多旧垒，楼头笳鼓入边声。戈般明发南征路，懒向湘流吊屈平。
幽兴
苏泂（宋代）

花气湿书签，琴风入画帘。
绿阴连地黑，朱果落枝甜。
客去从鹦语，人归问鹊占。
村居近城郭，幽兴得相兼。
真兴寺阁祷雨
苏轼（宋代）

太守亲从千骑祷，神翁远借一杯清。
云阴黯黯将嘘遍，雨意昏昏欲酝成。
已觉微风吹袂冷，不堪残日傍山明。
今年秋熟君知否，应向江南饱食粳。
端午日宫宴二首
苏泂（宋代）

香萱夹和宜男草，高下山栀安石榴。
一样薰风分五色，蜀葵林畔按凉州。
松村访傅青主先生
刘体仁（明代）

城外好风日，骑驴投谷口。双塔出深松，历村翻在后。

既涉石子溪，乃望岩间牖。柴门过樵牧，试问在家否。

野色照须眉，下阶笑执手。生平良内愧，出言犹色忸。

泪睫述家门，呼儿具杯酒。泛爱答夙心，所言皆师友。

移情纵谈谐，遂忘风尘久。日暮徒依依，中心亦何有。
和此阳先生感兴诗二十首
刘黻（宋代）

人生戒悠悠，早已闇大方。
卓尔志有立，不坠炎与凉。
孙弟浃闾里，孝爱充室堂。
应对动以恪，操存静而庄。
见善如乘珠，视恶如釜汤。
毫釐贵明辨，造次宜谨详。
勿谓居壮年，光阴隙驹忙。
穷理养夜气，任运为沈翔。
到官三岁四首 其三
宋祁（宋代）

儒帅非真帅，瓜时定几时。丹心虽许壮，白发不藏衰。

罟密游鳞骇，山遥倦翼迟。岁成无奏最，准拟雁门踦。
长安正月十五日
白居易（唐代）

諠諠车骑帝王州，羁病无心逐胜游。明月春风三五夜，万人行乐一人愁。
寄薛景石
赵师秀（宋代）

虚窗风飒然，独卧听残蝉。
家务贫多阙，诗篇老渐圆。
清秋添一月，故里别三年。
最忆君门首，黄花匝野泉。
门帖子十二首 其五 辛丑年门帖子
杨弘道（元代）

生长般溪溪上州，一朝沧海忽横流。黍离麦秀悲歌里，华发归来万事休。
摸鱼儿·醉与君
刘辰翁（宋代）

醉与君、狂歌又笑，不知当日何调。孤山梅下吟魂冷，说甚那时调小。沧波眇。奈此岛，累累竟是谁家表。归欤白鸟。看四圣飘香，朱门金榜，化作竺飞峤。衰也久，旧游梦翠禽绕。坱兮轧、皎兮窈。相思一夜窗前白，谁识余怀渺渺。残年了。听画角，悲凉又是霜天晓。馀音杳缈。叹五十之年，我加八九，君隔几科诏。
嗟发落
白居易（唐代）

朝亦嗟发落，暮亦嗟发落。落尽诚可嗟，尽来亦不恶。

既不劳洗沐，又不烦梳掠。最宜湿暑天，头轻无髻缚。

脱置垢巾帻，解去尘缨络。银瓶贮寒泉，当顶倾一勺。

有如醍醐灌，坐受清凉乐。因悟自在僧，亦资于剃削。
东洛货丹
许学士（唐代）

三千功满去升天，一住人间数百年。

华表他时却归日，沧溟应恐变桑田。
御爱山
宋祁（宋代）

翠嶂奔腾一气间，六飞留赏暂怡颜。
君王草草非真爱，心愧东方检玉山。
人日同度门发足上玉泉 其二
袁宏道（明代）

西眉东衡匡，天公赐我履。道远不能从，玉泉且经始。

几年说堆不，未语颊先起。梦中见青溪，石泉带雪洗。

叠身智者洞，和我先乡里。乡人说乡事，真切弥可喜。

问我氏伊何，作讲堂者是。
我出城闉
李梦阳（明代）

我出城闉，浩浩其流。我车我马，登彼方舟。昔也长薄，乃今舟之。

登登波涂，昔也畴之。呜呼苍天，雨无其极。淤我良田，浥我稼穑。

卖牛买船，卖锄买楫。夕之朝之，济有深涉。彼负者子，涉寒号咷。

彼辈者子，陷泥中涛。彼车者子，马颤濡毛。彼往来者谁子，冠盖而游遨。
中秋明日重会吴鼎仪宅分得光字
倪岳（明代）

昨已中秋过，如何更举觞。谩劳频会合，未许太疏狂。

宦路怜同宦，乡心感异乡。明年今夜月，谁复共清光。
咏史二首
曾巩（宋代）

赐也相国尊，子思终不慕。
乃知古今士，轻重复内顾。
饯陈匝峰之廉泉
赵善璙（宋代）

桃源渺何处，梦短到家难。
不办一丘费，犹为九品官。
鹤嫌新俸薄，鸥讶旧盟寒。
附翼攀鳞事，书生不敢干。
皇帝初郊大礼庆成诗
苏颂（宋代）

六帝贻谋圣继明，两宫崇祀上躬行。
熙坛初展严禋报，观盥三终孝享成。
仰法祖宗尊本始，致隆高厚罄纯精。
告虔并荐圆方玉，在涤交充茧栗牲。
吉土兆南殊汉畤，景圭迎至协周正。
羽旄备物甘泉仗，觚陛层垓委粟营。
斋寝累朝思志意，真廷穀旦奉粢盛。
八神警跸殴氛沴，九貊梯航入贡菁。
过庙徂郊纡步武，撤茵停盖肃公卿。
服裘尚质遵前制，配册修辞正重名。
篆鼎割烹工奏夏，午阶登降斗旋衡。
先时非雾滋鳞隰，竟夕祥光烛缦城。
钟虡四厢庭乐毕，樵蒸千石燎烟轻。
龙回雕辇升峣阙，鹤负恩书下采楹。
海外鸡星占泽霈，楼前鼍鼓震霆惊。
风云气应灵台候，雷雨仁深犴圄清。
有昊感通钦辅德，聿修寅畏念持盈。
旁求遗逸搜岩穴，宽舍租逋恵隶氓。
天锡泰元神策瑞，民歌华黍岁丰声。
老臣扈从知何补，敢次舆言颂太平。
舟泊龙江陈比部马参军携酒舟中
游朴（明代）

江城五月燕雏飞，江上游人尚未归。目极菰蒲牵雀舫，心怜笙葛换貂衣。

三山指点行难近，六代风流事已非。何处轻舟频载酒，客愁聊傍醉中挥。
自勉
陆游（宋代）

归老宁常逸，时时学荷鉏。
室蜼无长物，圃尚有余蔬。
壮志诚衰矣，贫居亦晏如。
为农当世业，安用筑门闾。
舟中夜赋
陆游（宋代）

千里风尘季子裘，五湖烟浪志和舟。
灯残复吐恼孤梦，雨落还收生旅愁。
城上霜笳入霄汉，烟中渔火耿汀洲。
牧之未极诗人趣，但谓能轻万户侯。
送黎德升出守眉州
洪咨夔（宋代）

霜隼健毛骨，冥鸿高羽翰。
来迟怀去速，退易挽留难。
文物声明郡，中和孝友官。
大冯棠荫在，多放一分宽。